Kummenti kritiċi dwar It-Teżawru: Ġabra ta' Sinonimi u Antonimi ta' Albert W. Agius F'dan l-istudju se jitqiegħed taħt lenti kritika teżawru ewlieni ta' lsienna, midmum minn Albert W. Agius, skont qafas għall-analiżi ta' xogħlijiet lessikografiċi (Ellul, Proposta, 99-104). Għalhekk se nibda billi niġbor fil-qosor x'jgħid il-kompilatur stess dwar xogħlu u wara ngħaddi biex niffoka fuq il-kriterji esterni, marbuta mal-preżentazzjoni, l-aċċessibilità u lkontenut (Jackson, 176) ta' It-Teżawru: Ġabra ta' Sinonimi u Antonimi (BDL, 2010). Biex nagħmel dan se nħares lejn kampjun randomizzat iżda rappreżentattiv u nifli laħħar entrata ta' kull 20 paġna tat-teżawru b'attenzjoni speċjali għall-firxa tal-vokabolarju, it-trattament tal-omonimi u l-omografi, it-trattament tal-lessemi polisemiċi, it-tqassim tattifsiriet differenti ta' kelma, is-sinonimija, l-antonimija, id-deskrizzjonijiet grammatikali, lortografija u l-użu tat-tikketti li jindikaw il-kuntest. X'jgħidu l-kompilatur u l-editur/i dwar it-Teżawru u s-sinonimija L-ewwel edizzjoni tat-teżawru ta' Albert W. Agius dehret għall-ewwel darba fis-sena 2000 blisem It-Teżawru: Ġabra ta' Sinonimi u tifsiriet jixtiebhu Maltin. Għaxar snin wara, imbagħad, ħarġet it-tieni edizzjoni mkabbra bl-isem It-Teżawru: Ġabra ta' Sinonimi u Antonimi. It-titli weħidhom diġà fihom x'tixtarr għaliex jitfgħu dawl kemm fuq l-attitudni li jieħu Agius dwar is-sinonimija kif ukoll jimmarkaw differenzi ewlenin bejn iż-żewġ ħarġiet. Fit-tnejn li huma Agius ma jagħtix biss sinonimi assoluti – li skont diversi studjużi huma estremament rari (Cruse 155) – iżda wkoll kliem li hu qrib sewwa fit-tifsir, frażijiet u anke idjomi. Fit-tieni edizzjoni, imbagħad, kien hemm diversi bidliet; l-aktar waħda importanti kienet il-ġabra wkoll tal-antonimi li kienu neqsin mill-ewwel ħarġa. L-edizzjoni tat-teżawru mistħarrġa f'dan l-istudju hija tal-2010; madankollu se jsiru referenzi wkoll għall-Kelmtejn Qabel u d-Daħla taż-żewġ edizzjonijiet. Id-diskors ewlieni dwar x'qed jiġi mifhum bit-terminu 'sinonimija' jagħmlu Joe Felice- Pace: l-editur uniku tal-ewwel edizzjoni u l-koeditur tat-tieni edizzjoni ma' Reno Fenech. Fil- Kelmtejn Qabel tal-ewwel edizzjoni jagħmel differenza bejn il-'kelma tifsira' li jorbotha ma' "ekwivalenza sħiħa" fit-tifsir u l-'kelma sinonimu' li jaraha bħala "tifsira li toqrob ħafna għassens tal-kelma li nkunu rridu nfissru imma li għandha tifsira usa' jew idjaq minnha" (Agius Teżawru 1 ed, i). Fil-fatt Felice-Pace jemmen li "tista' tgħid li ebda kelma, qrib kemm hi qrib kelma oħra, m'għandha t-tifsira eżatta tagħha". Min-naħa tiegħu anke Agius jagħmel referenza għal din il-kwestjoni u jikkwota d-definizzjonijiet rispettivi tal-kelma 'sinonimu' kif miġjuba minn Erin Serracino-Inglott u Dun Karm Psaila rispettivament (Agius Teżawru 1 ed, v). Kemm Felice-Pace u kemm Agius jaraw l-istorja rikka ta' lsienna bir-relazzjonijiet kontinwa ma' ilsna oħra bħala s-sors tal-abbundanza tal-vokabolarju li jesprimi l-istess ideat. Felice-Pace jattribwixxi l-"kotra ta' sinonimi jew kważi sinonimi għal ħafna kliem f'dan itteżawru" għall-fatt li lsienna jaċċetta kliem li mhuwiex trilitteru jew kwadrilitteru mingħajr inkwiet ta' xejn u li dan jista' wkoll jgħaddi minn proċess ta' twessigħ jew tidjiq semantiku (Agius Teżawru 1 ed, iii). Agius jifhimha li "il-Malti huwa rikk ħafna għaliex għandna kliem b'etimoloġiji differenti" (1 ed, vii) u għalhekk, kif stqarr f'intervista ma' Marc Tanti, irid millinqas ikun hemm tliet sinonimi għal kull kunċett (Tanti 10). Isiru wkoll referenzi għan-natura ta' teżawru f'kuntrast ma' ġeneri oħra. Felice-Pace jagħżel bejn 'ktieb tas-sinonimi' u 'teżawru' "li għandu medda usa' minn ktieb tas-sinonimi" (Agius Teżawru 1 ed, i). Jgħid ukoll li għalkemm Agius daħħal xi frażijiet li jistgħu joqorbu aktar lejn dak li jkollu f'moħħu l-kelliem, dawn mhumiex definizzjonijiet għaliex dawn posthom huwa d-dizzjunarju (1 ed, ii). Min-naħa tiegħu Agius ifisser il-kelma 'teżawru' li biha laqqam lil dan ix-xogħol (v) u jxebbhu ma' senduq tal-għarusa "mimli b'ġojjelli lingwistiċi" li huma s-sinonimi flimkien mal-frażijiet u l-espressjonijiet popolari (vi). Agius jara primarjament żewġ użi għal dan it-teżawru bħala ktieb ta' referenza: li jgħin lill-fittiexa jsibu dik il-kelma preċiża li jkollhom bżonn l-aktar fit-taħdit; u li jgħin lillkittieba jsibu kelma bl-istess tifsira minflok dik li jkollhom f'moħħhom u hekk jevitaw irripetizzjoni (v). Iżda minbarra l-ħtieġa bħala ktieb ta' referenza, Agius jaħseb ukoll f'użi oħra. Jifhimha li għal ċerti nies dan il-ktieb jaf jiswa kemm bħala divertiment – billi pereżempju, min ikun iqalleb il-folji kapaċi jintebaħ kemm-il tifsira differenti jaf ikollha l-istess kelma (vi) – u kemm biex ikattar il-kreattività (vii). Agius ifisser kif xogħlu mhuwiex indirizzat għal xi udjenza partikolari u għalhekk ma setax joqgħod attent għall-ħtiġijiet partikolari ta' xi grupp ta' utenti. Fi kliemu "L-iskop tiegħi hu li It-Teżawru jiswa għall-akbar numru ta' nies possibbli" (vi) fosthom studenti, għalliema, kittieba, awturi, ġurnalisti, xandara, skrivani tal-gvern, il-banek u d-ditti kummerċjali, kif ukoll dawk li jedhew jilagħbu bil-kliem (ix). Għal dan il-għan ma rabatx lilu nnifsu li jippreżenta biss sinonimi "fil-veru sens tal-kelma" (vi) iżda minflok ippreżenta l-akbar għadd ta' kliem li jaqblu "b'xi mod fit-tifsir tagħhom" (vii). Agius jinforma wkoll lill-utenti b'xi għażliet li għamel konxjament. Waħda minnhom hi li ma jippreżentax kelmiet ewlenin (headwords) li marbuta magħhom ma kellux mill-inqas tliet sinonimi jew frażijiet xierqa. Deċiżjoni oħra li ħa għall-ewwel edizzjoni kienet li ma jagħti ebda ordni partikolari fil-mikrostruttura u dan għaliex jifhimha li ħadd ħlief il-fittiex stess m'għandu l-ħila jagħraf liema hija l-aktar kelma li tgħodd għalih fil-kuntest. Għal din l-istess raġuni, l-ordni li ta lis-'sinonimi' fit-tieni edizzjoni hija waħda alfabetika. Għażel ukoll li ma jagħlaqx il-bibien għall-kliem li mhuwiex ta' nisel Għarbi (vii) kif ukoll li f'differenzi flortografija bejn Erin Serracino-Inglott u Ġużè Aquilina jimxi aktar ma' tal-aħħar (viii). Ilkompilatur jirrimarka li fiż-żewġ edizzjonijiet hemm "kliem li ntilef maż-żmien" (Agius Teżawru 2 ed, x) li ħasibha darbtejn iħallihx barra jew le, iżda li fl-aħħar mill-aħħar żammu. Analiżi ta' kampjun skont il-kriterji esterni Il-paġni huma mqassma f'żewġ kolonni b'persentaġġ qawwi ta' spazju abjad li jserraħ l-għajn u bi spazju deċenti bejn il-linji. Biex tittejjeb l-aċċessibbiltà jintuża wkoll il-kulur blu kif ukoll il-kliem imxengel. Il-kelma ewlenija hi miktuba kollha kemm hi bil-kapitali. Żvantaġġ ta' din lgħażla huwa li l-fittiex ma jistax jagħraf meta kelma partikolari, skont ir-regoli ortografiċi, suppost tibda b'ittra kbira. Il-kelma ewlenija hija segwita minn deskrizzjoni grammatikali filforma ta' abbrevjazzjoni miktuba mxengla. Hawn ta' min jgħid li l-lista tal-abbrevjazzjonijiet fiha biss 25 taqsira u dan jagħmel it-teżawru aktar aċċessibbli għall-utent medju. Isegwu, imbagħad, hemm is-sinonimi u l-kliem relatat li huwa mqassam skont it-tifsiriet differenti li għandha l-kelma ewlenija. Ngħidu aħna għal-lemma DAĦAL Agius jagħti sitt tifsiriet (li jinkludu wkoll il-lemma segwita minn prepożizzjonijiet bħal fi u bejn) li jikkomparaw tajjeb ħafna mat-tmienja li jagħti Erin Serracino-Inglott u l-ħamsa ta' Aquilina. Kull tifsira, għalkemm tingħata numru blu fil-bidu tagħha, ma tibdiex f'vers ġdid iżda tkompli fi ħdan listess paragrafu. Hekk kif jispiċċaw is-sinonimi hemm it-taqsira 'A.' li tirreferi għall-kelma 'antonimi'. Dawn jinstabu fil-maġġoranza tal-entrati u huma mqassma skont it-tifsiriet differenti tallemma li huma nnumerati. Kif jistqarr Agius stess (Teżawru 2 ed, x) kemm il-lista tassinonimi u kemm dik tal-antonimi huma f'ordni alfabetika biex is-suġġettività tal-ġabbar ma tinfluwenza b'ebda mod lill-fittiex fl-għażliet tiegħu. L-ispazju bejn l-entrati huwa wieħed komdu filwaqt li karatteristika oħra tat-teżawru li llum jagħmluha diversi xogħlijiet lessikografiċi hija li fil-ġenb ta' kull paġna hemm l-ittra miktuba bl-abjad ġo kaxxa blu li tidher ukoll meta l-ktieb ikun magħluq, u hekk min mhux daqstant midħla tal-kotba ta' referenza jista' diġà jkollu idea ta' fejn tinsab il-kelma li qed ifittex. Il-makrostruttura mħaddma minn Agius hi strettament alfabetika, jew skont Svensén (371) "strict-alphabetical" u hi simili ħafna għal dik li jħaddem Erin Serracino-Inglott f' IlMiklem Malti. Sistema bħal din fiha l-vantaġġ ewlieni li ma tippretendix, ngħidu aħna, li lutent ifittex permezz tal-ewwel konsonanti tal-għerq. Vantaġġ ieħor ta' dis-sistema hu li ma hemmx wisq referenzi għal entrati oħra. Hekk wieħed ftit li xejn isib problemi waqt it-tiftix għaliex l-ordni hi ddettata għalkollox mill-alfabett. Taħt l-ittra 'm', ngħidu aħna, wieħed isib bosta partiċipji passivi minn magħdub sa mżiegħel waqt li taħt l-ittra 'n' hemm bosta verbi tas-seba' forma minn nbala' sa ntrifed. Svensén (372) hu tal-fehma li din mhix is-sistema ideali għal min l-għan tiegħu hu li jitgħallem il-vokabolarju minħabba li dit-tip ta' makrostruttura ma toħloqx dawk li jissejħu niċeċ, bħalma jagħmel ngħidu aħna Aquilina filMaltese-English Dictionary, fejn jiġbor kull lessema dderivata mill-istess għerq fl-istess entrata. Għalkemm fis-sottotitlu tal-ktieb ta' Agius hemm il-kelma antonimi din mhix mifhuma biss fis-sens tradizzjonali ta' oppożizzjoni binarja (eż. swied-bjad) iżda tiġbor fiha lkategoriji kollha tal-oppożizzjoni: kemm dik binarja (eż. fetaħ-għalaq), polari (eż. kbir-żgħir), perspettivali (eż. mirbuħ-rebbieħ) u anke direzzjonali (eż. L-entrata ta' MIBRUM waħedha hija prova biżżejjed ta' kemm is-sinonimija u lantonimija ta' Agius mhumiex limitati għall-kelma ortografika (bi spazju abjad qabilha u spazju ieħor fi tmiemha). Fost l-eluf ta' listi ta' sinonimi u antonimi hemm ukoll frażijiet bħal għadmu barra, idjomi bħal għadma u ġilda, similitudnijiet bħal qisu lasta u anke metafori bħal ċagħki, tronġi u bakkajlawwa. Bl-istess mod fi XXAWWAT hemm bħala sinonimi baqa' bla sold fil-but u tilef flusu. F'diversi każi Agius jiddeskrivi grammatikalment il-kelmiet ewlenin b'żewġ modi. ASSOĊJA, BIEGĦED, ĦALLAS, KEWA U TMEJJEL, ngħidu aħna, huma deskritti kemm bħala verbi transittivi u kemm bħala verbi intransittivi, għaliex jistgħu tabilħaqq jintużaw hekk skont kif jitħaddmu fis-sentenza. Il-każ ta' ASSOĊJA għandu jservi bħala eżempju. Hawn Agius jagħti żewġ tifsiriet ewlenin: ta' abbonament, jew dħul f'għaqda, u ta' tlaqqigħ (eż. ta' ideat, persuni eċċ). Madankollu b'ebda mod ma hu indikat liema mit-tifsiriet hija ttransittiva u liema hija l-intransittiva. Għaldaqstant abbona u affilja li jista' jkollhom tifsira kemm transittiva u kemm intransittiva huma mqiegħda mal-istess grupp ta' daħħal f'għaqda b'tifsira transittiva biss u ssieħeb b'tifsira intransittiva biss. L-istess jgħodd ukoll għall-verbi loħra kollha meħuda mill-kampjun u msemmija aktar 'il fuq. Żewġ abbrevjazzjonijiet differenti, pereżempju għall-aġġettiv u għan-nom, ukoll jitqiegħdu wara l-istess kelma ewlenija bħal fil-każ ta' SADIST. Verb ieħor li did-darba mhuwiex deskritt sew grammatikalment huwa BIEGĦED. Dan hu verb fit-tielet forma li min-natura tat-tifsira kawżattiva tagħha (Borg, 229) sintattikament tieħu funzjoni transittiva iżda Agius jimmarka dal-verb kemm bħala transittiv u kemm bħala intransittiv. Ma' dawn l-impreċiżjonijiet jiżdiedu wkoll il-partiċipji passivi kollha li jinsabu taħt l-ittra 'm' u li huma deskritti lkoll bħala aġġettivi minflok bħala partiċipju passiv b'funzjoni aġġettivali. Il-firxa tas-sinonimi mogħtija minn Agius hija waħda wiesgħa u tinkludi kemm lessiku ta' nisel Għarbi eż. fired u tawwal (f'BIEGĦED) anke dak antik (bħal ngħidu aħna fatam) u kemm kliem ta' nisel Taljan bħal ddistakka, illarga u eżilja (f'BIEGĦED) u Ingliż bħal ddesinjat (f'NOMINAT). Fir-rigward tal-kliem meħud mill-Ingliż, Agius jimxi fuq il-passi taż-żewġ lessikografi ewlenin li ġew qablu u ma joqgħodx lura milli jinkludi dal-kliem bħala kliem ewlieni anke meta jkun jeżisti kliem ieħor li jkollu, tista' tgħid, l-istess tifsira. Fost dan ilkliem, miktub fonetikament, insibu: ĊALINĠ, ĊAMPJIN, ĊANS, ĊARĠ, KADETT, PAKK, KKOWĊJA, KKRAXXJA, ĦANDIKAP, SWIĊĊJA u oħrajn. Hemm ukoll waqtiet fejn saħansitra Agius jippreferi jagħżel kliem arkajk minflok ieħor li hu aktar kurrenti. Fost l-antonimi ta' FERRAĦ, ngħidu aħna, jagħti: hemmem (minflok ippreokkupa jew inkwieta), ħanfes (minflok irrita), vvessa (minflok ippersegwita jew ħaqar) u żarab (minflok opprima). Bħala sinonima ta' LEST, ngħidu aħna, jagħti saħansitra slistu li ma jimmarkahiex bħala kelma arkajka, anke jekk tidher l-aħħar fid-dizzjunarju ta' Vassalli u Serracino-Inglott li jagħtiha għalkemm jgħid li "m'għadhiex tingħad". Min-naħa l-oħra hemm ukoll eżempji ta' traduzzjonijiet letterali (calques) ta' espressjonijiet b'lingwi oħra bħall-Ingliż bħal fil-każ tal-kelma ewlenija PEDANTIKU fejn tinġieb il-frażi li jimxi mal-ktieb bħala sinonima. L-użu tat-tikketti f'Agius huwa limitat ferm, madankollu dawn jinhemżu kull fejn jistgħu jħollu xi ambigwitajiet. F'dan it-teżawru hemm indikazzjonijiet li għandhom x'jaqsmu l-aktar ma' użu partikolari tal-kelma. Ngħidu aħna fil-każ ta' BIEGĦED hemm tawwal (triq), qassar (triq) u qassar (żmien); fil-każ ta' DAĦAL hemm iggrava (mard) filwaqt li hu indikat ukoll li t-tieni tifsira ta' NOMINAT hi użata bħala terminu fil-Parlament. Jintużaw ukoll f'waqthom tikketti li juru kliem vulgari (eż. TMEJJEL – tnejjek vulg. u LIBA – sperma vulg.) Madankollu xi drabi dawn it-tikketti huma nieqsa meta jkunu tassew meħtieġa, ngħidu aħna biex jindikaw jekk xi kelma hix arkajka jew le bħal fil-każ ta' LITEM, BEKKET, BIDLI, ĊEFA u bosta oħrajn. F'diversi entrati tinħass qawwija ferm il-preżenza ta' Erin Serracino-Inglott. Fil-każ ta' DISPENSA l-lessikografu tal-Miklem jagħti żewġ tifsiriet iżda Agius jagħżel biss waħda minnhom u jagħti s-sinonimi kollha hekk kif miġjuba mill-ieħor: eżenzjoni, ħelsa (minn xi wegħda), liberazzjoni, liċenzja, maħfra temporanja u permess filwaqt li jħalli barra għotja ta' sensja … u dispensar ta' darba. Anke meta Serracino-Inglott jagħti biss żewġ tifsiriet ta' xi kelma ewlenija, Agius jagħmel l-istess. Dan jidher, ngħidu aħna f'entrati bħal ta' GĦAKKAR u FERRAĦ, fost oħrajn. Mal-ewwel daqqa t'għajn lejn il-lista tas-sinonimi u l-kliem relatat li jagħti Agius, wieħed jirrealizza li fl-istess tifsira (eż. nru 1 ta' FERRAĦ) hemm lessemi li millinqas huma relatati ma' żewġ tifsiriet oħra. Hekk pereżempju allegra, ferraħ u henna huma mqiegħda fl-istess keffa ta' hellel, melles u sabbar fil-każ ta' FERRAĦ filwaqt li għażżen u tnikker jitqiegħdu mal-istess grupp ta' qammel u qanċeċ fil-każ ta' GĦAKKAR. Fil-każ ta' ILLITTERATu KONKRET, min-naħa l-oħra, għalkemm hemm ħjiel ta' tifsiriet differenti, Agius jimxi bħal Erin Serracino-Inglott u ma jidentifikax it-tifsiriet ewlenin iżda jħalli s-sinonimi kollha fi grupp wieħed. Matul ix-xogħol kollu jinħass sforz ġenwin mill-ġabbar li joffri kemm jista' jkun sfumaturi fit-tifsir u possibbiltajiet għall-fittiex; madankollu, xi drabi l-preċiżjoni tingħata lġenb tant li f'ċerti entrati, flimkien ma' lessemi addattati hemm ukoll oħrajn li mhumiex daqstant xierqa. Għall-ewwel tifsira tal-aġġettiv ĠENJALI, ngħidu aħna, flimkien ma' lessemi xierqa bħal dħuli, fabbli, ferrieħi, ġentili, ħduti u oħrajn hemm ukoll ferħan, galbat u hieni. Listess jista' jingħad għat-tieni tifsira fejn flimkien ma' lessemi bħal bravu, dehni, għaqli u oħrajn hemm ħabrieki, ħawtiel u lvent, iżda l-antonimi jidhru li huma aktar xierqa. Issinonimi tal-verb KEWA wkoll huma interessanti minn dan il-lat. Minbarra lessemi bħal ħema, xawwat u xewa hemm ukoll debbel u qela li t-tifsira tagħhom hija pjuttost differenti tant li setgħu faċilment tħallew barra minn din l-entrata. Fost l-antonimi ta' MAQDARI jagħti wkoll disprezzatur, li aktar ixxaqleb lejn is-sinonimija milli lejn l-antonimija, u reliġjuż; filwaqt li fost l-antonimi ta' VIZZJU hemm ġustizzja, karità, paċenzja u skjettezza. Hemm ukoll xi nuqqasijiet ta' xeħta ortografika, ngħidu aħna l-inklużjoni ta' rgħiba minflok regħba bħala sinonima ta' KLUBIJA. Hemm ukoll xi inkonsistenzi meta jitqabblu kelmiet ewlenin li jinzertaw antonimi. Meta wieħed iqabbel l-antonimi ta' ILLITTERAT mas-sinonimi ta' LETTERAT isib li bravu, mgħallem sewwa, moħħu miftuħ, professur, sapjenti u żviluppat ma jidhrux fiż-żewġ listi. Listess jista' jingħad meta jitqabblu s-sinonimi ta' ILLITTERAT mal-antonimi ta' LETTERAT. Filkaż ta' KEWA, imbagħad, hemm żewġ gruppi ta' sinonimi iżda biss grupp wieħed ta' antonimi. Dan ma jiġrix biss meta jidher rifless fil-mikrostruttura b'mod espliċitu iżda wkoll, f'każi bħal ta' KONKRET, fejn tifsiriet differenti jinżammu fi grupp wieħed ta' sinonimi u lantonimi miġjuba jikkorrispondu biss għal tifsira waħda minnhom. Astratt, fantastiku u flajru, pereżempju, jistgħu jitqiesu bħala antonimi ta' fattwali, reali u minnu imma mhux listess jista' jingħad għal mastizz u solidu. Minħabba l-kobor tat-teżawru ta' Agius kien impossibbli li jesplora s-sinonimi tattifsiriet kollha li jista' jkollha l-istess lessema u għaldaqstant ġeneralment jagħżel l-aktar tifsiriet li jħoss u li fil-fatt aktarx jintużaw l-aktar. Ngħidu aħna fil-każ ta' ĦALLAS li għaliha Aquilina jagħti tliet tifsiriet (to pay, to repay u to comb) u li magħhom Erin Serracino-Inglott iżid ħelles, illibera u oħrajn, Agius jagħżel li jħalli barra t-tifsira żejda ta' Serracino-Inglott u to comb. Jagħżel ukoll li jagħti lit-tieni tifsira ta' Aquilina biss konnotazzjonijiet negattivi (bekket, bikkem, geża u kkastiga) kif jidher ukoll mill-antonimi (eż. ddejjen fl-ewwel grupp u ġietu kompassjoni fit-tieni grupp). Agius huwa kemm jista' jkun korrett anke fejn jidħlu varjanti ortografiċi jew fonetiċi u jieħu ħsieb li jippreżenta l-akbar numru ta' għażliet possibbli. Dan jagħmlu, ngħidu aħna, għall-kelma ewlenija REKLAM fejn jagħti wkoll RIKLAM; fl-entrata ta' MAQDARI fejn jagħti kemm indeċenti u indiċenti kif ukoll deċenti u diċenti; fl-entrata ta' MIBRUM fejn jagħti kkomplikat u komplikat; u fl-entrata ta' MREKKEN fejn jagħti mgeddes u mgezzez kif ukoll rovinat u rvinat, fost eżempji oħra. Kelmiet ewlenin omonimiċi bħal BANK u HERRA mhux dejjem huma ttrattati bl-istess mod. Is-sinonimi u l-antonimi ta' BANK, ngħidu aħna, huma miġbura kollha fl-istess entrata filwaqt li dawk ta' HERRA huma mqassma f'żewġ entrati: għan-nom u l-verb rispettivament. Anke kliem polisemiku bħal QARMEĊ, QARIB u QASAM huwa ttrattat f'entrati separati. Hemm ukoll ċerti entrati li minkejja li l-gruppi tal-kliem fihom huma mqassma b'numri differenti skont kemm ikun hemm tifsiriet, xorta waħda m'hemmx linja ċara li tindika d-differenza bejn tifsira u oħra. Eżempju ta' dan huma l-ewwel żewġ gruppi ta' sinonimi tal-kelma ewlenija SPIRTU li fihom hemm sustanza bla ġisem u preżenza li ma tidhirx rispettivament. Konklużjoni Dan ix-xogħol ta' Agius jiswa mitqlu deheb, u dan mhux biss għaliex kien l-ewwel teżawru Malti li qatt ġie stampat. Viżwalment huwa aċċessibbli bl-użu ta' żewġ kuluri u b'distinzjoni ċara ħafna (bl-użu tal-korsiv) bejn is-sinonimi u l-antonimi, fost oħrajn. Għalhekk huwa pjuttost faċli biex jintuża minn tipi differenti ta' fittiexa li bi 8,000 kelma ewlenija għandhom probabbiltà kbira li jsibu l-kliem li jkunu qegħdin ifittxu bil-varjanti fonetiċi jew ortografiċi tiegħu. Il-firxa tas-sinonimi mogħtija minn Agius hija waħda wiesgħa ferm: hi rappreżentattiva tat-tliet għejun lingwistiċi ewlenin li minnhom xorob il-Malti u tinkludi kliem individwali, frażijiet, idjomi, similitudnijiet u metafori li jkomplu jagħnu lil dan itteżawru. Wieħed irid jinnota l-isforz li sar mill-kompilatur biex iqassam is-sinonimi fi gruppi skont ittifsiriet differenti li jista' jkollha l-kelma ewlenija. Madankollu hemm ukoll każijiet fejn mhux talli dan ma jseħħx, talli l-antonimi jikkorrispondu biss ma' tifsira waħda minn diversi li jista' jkollha l-kelma ewlenija. Agius tabilħaqq jirnexxilu jqiegħed quddiem min jikkonsulta t-teżawru l-akbar ammont possibbli ta' sinonimi iżda, f'xi każijiet, wieħed isib li fost il-ħafna sinonimi relevanti hemm oħrajn li mhumiex. Il-ġabbar qassam is-sinonimi u l-antonimi f'ordni alfabetiku biex, fi kliemu, ma jinfluwenzax lill-fittiex fl-għażliet li jista' jagħmel. Did-deċiżjoni hi bħal xafra li taqta' minn żewġ naħat għaliex filwaqt li l-għan tal-għażla oġġettiva jista' tabilħaqq jintlaħaq minn utenti mkissra sew fil-lingwa, inħoss li l-kompilatur ma jiggwidax biżżejjed lill-fittiex ta' livell baxx jew medju u jwasslu sas-senduq li għalkemm verament "mimli b'ġojjelli lingwistiċi" (Agius Teżawru 1 ed, vi), ma jkunx jaf x'se jaqbad jagħmel bihom. Dil-problema setgħet ingħelbet li kieku ntużat sistema ta' tikketti li tiggwida lill-fittiexa f'liema sitwazzjonijiet huwa aċċettabbli jew mhux li juża s-sinonimi jew l-antonimi mifruxa quddiemu.